НАРОДНО СЪБРАНИЕ
Вх. №: 51-502-02-15
Дата: 03.06.2025 г./ 18:06 ч.

Република българия
МИНИСТЕРСКИ СЪВЕТ

ДО
ПРЕДСЕДАТЕЛЯ НА
НАРОДНОТО СЪБРАНИЕ
г-жа НАТАЛИЯ КИСЕЛОВА

УВАЖАЕМА ГОСПОЖО ПРЕДСЕДАТЕЛ,

На основание чл. 85, ал. 1, т. 4 и 7 от Конституцията на Република България изпращам Ви одобрения с Решение  349 на Министерския съвет от 2025 г. проект на Закон за ратифициране на Споразумението между Изпълнителна агенция „Проучване и поддържане на р. Дунав“, Република България, и Речна администрация за Долен Дунав – Галац, Румъния, за съвместно възлагане на обществени поръчки по проект „Подобряване на условията за корабоплаване в общия българо-румънски участък на р. Дунав – FAST Danube 2”.

Приложение: съгласно текста

МИНИСТЪР-ПРЕДСЕДАТЕЛ:

Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т
Препис

Р Е Ш Е Н И Е    349

от   2   юни   2025 година

ЗА предложение до Народното събрание за ратифициране на Споразумението между Изпълнителна агенция „Проучване и поддържане на р. Дунав“, Република България, и Речна администрация за Долен Дунав – Галац, Румъния, за съвместно възлагане на обществени поръчки по проект „Подобряване на условията за корабоплаване в общия българо-румънски участък на р. Дунав - FAST Danube 2”

На основание чл. 15, ал. 1 от Закона за международните договори на Република България

М И Н И С Т Е Р С К И Я Т    С Ъ В Е Т
Р Е Ш И:

1. Одобрява Споразумението между Изпълнителна агенция „Проучване и поддържане на р. Дунав“, Република България, и Речна администрация за Долен Дунав – Галац, Румъния, за съвместно възлагане на обществени поръчки по проект „Подобряване на условията за корабоплаване в общия българо-румънски участък на р. Дунав - FAST Danube 2”, подписано на 24 април 2025 г. в София.
2. Предлага на Народното събрание на основание чл. 85, ал. 1, т. 4 и 7 от Конституцията на Република България да ратифицира със закон споразумението по т. 1.
3. Заместник министър-председателят и министър на транспорта и съобщенията да представи законопроекта по т. 2 в Народното събрание.
4. След влизането в сила на закона по т. 2 министърът на външните работи да уведоми по дипломатически път румънската страна за ратифицирането на споразумението по т. 1.
5. Заместник министър-председателят и министър на транспорта и съобщенията да обнародва в „Държавен вестник” споразумението по т. 1 в 15-дневен срок от датата на влизането му в сила за Република България.

МИНИСТЪР-ПРЕДСЕДАТЕЛ: /п/ Росен Желязков

ГЛАВЕН СЕКРЕТАР НА
МИНИСТЕРСКИЯ СЪВЕТ: /п/ Габриела Козарева

ДИРЕКТОР НА ДИРЕКЦИЯ
“ПРАВИТЕЛСТВЕНА КАНЦЕЛАРИЯ”:
/Ралица Стоянова/

Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З А К О Н

за ратифициране на Споразумението между Изпълнителна агенция „Проучване и поддържане на р. Дунав“, Република България, и Речна администрация за Долен Дунав – Галац, Румъния, за съвместно възлагане на обществени поръчки по проект „Подобряване на условията за корабоплаване в общия българо-румънски участък на 
р. Дунав - FAST Danube 2”

Член единствен. Ратифицира Споразумението между Изпълнителна агенция „Проучване и поддържане на р. Дунав“, Република България, и Речна администрация за Долен Дунав – Галац, Румъния, за съвместно възлагане на обществени поръчки по проект „Подобряване на условията за корабоплаване в общия българо-румънски участък на р. Дунав - FAST Danube 2”, подписано на 24 април 2025 г. в София.

Законът е приет от 51-ото Народно събрание на …………..…... 2025 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

Наталия Киселова

М  О  Т  И  В  И

към проекта на Закон за ратифициране на Споразумението между Изпълнителна агенция „Проучване и поддържане на р. Дунав“, Република България, и Речна администрация за Долен Дунав  – Галац, Румъния, за съвместно възлагане на обществени поръчки по проект „Подобряване на условията за корабоплаване в общия българо-румънски участък на р. Дунав – FAST Danube 2”

Необходимостта от реализирането на проекта „Подобряване на условията за корабоплаване в общия българо-румънски участък на р. Дунав - FAST Danube 2” (FAST Danube 2) произтича от следните международни задължения на Република България, както и от следните разпоредби на вътрешното законодателство:
Съгласно чл. 3 от Конвенцията за режима на корабоплаването по Дунава, подписана в гр. Белград на 18 август 1948 г., (ДВ, бр. 112 от 1949 г., в сила за България от 11 май 
1949 г.), ратифицирана с Указ № 11 на Президиума на Великото народно събрание от 3 януари 1949 г. (ДВ, бр. 112 от 1949 г.) „дунавските държави се задължават да поддържат своите участъци на Дунава в плавателно състояние за речните и, на съответните участъци, за морските кораби, да извършват необходимите работи за обезпечаване и подобряване условията за корабоплаване, а също така да не създават препятствия или спънки за корабоплаването по плавателните пътища (фарватерите) на Дунава”.
Съгласно чл. 1 от Споразумението между правителството на Народна република България и правителството на Румънската народна република относно поддържането и подобряването на фарватера в българо-румънския участък на река Дунав, подписано в София на 29 ноември 1955 г., утвърдено с акт на Министерския съвет от 13 февруари 1956 г., „поддържането и подобряването на условията за корабоплаването в участъка на р. Дунав, който представлява държавна граница между Народна република България и Румънската народна република, ще се извършва по следния начин:
а) участъкът между км 845,500 (устието на р. Тимок) и 
км 610 (над пристанище Сомовит) ще се поддържа от компетентните органи на Румънската народна република;
б) участъкът между км 610 (над пристанище Сомовит) и 
км 375 (под пристанище Силистра) ще се поддържа от компетентните органи на Народна република България.“
Съгласно чл. 3 от цитираното по-горе споразумение „задълженията по поддържането и подобряването на условията за корабоплаване в съответните участъци на река Дунав, обхваща работите по поддържането на широчини и дълбочини на фарватера, необходими за кораби, обикновено плаващи по Дунава, работите, свързани с обозначаването на фарватера с дневни и нощни плаващи знаци, както и отстраняването на препятствия от него“.
Съгласно чл. 77, ал. 1 от Закона за морските пространства, вътрешните водни пътища и пристанищата на Република България (ЗМПВВППРБ) „министърът на транспорта и съобщенията, чрез Изпълнителна агенция „Проучване и поддържане на р. Дунав“, организира, ръководи и контролира проучването и поддържането на условията за корабоплаване във вътрешните водни пътища на Република България в съответствие с вътрешното и международното право“, а съгласно чл. 82 от ЗМПВВППРБ „корабоплавателният път в участъка на р. Дунав от километър 845,650 до километър 374,100 се поддържа от компетентните български и румънски органи в съответствие с предвиденото в споразумение между правителствата на двете страни“.
Дейностите по осигуряването на корабоплавателния път се осъществяват от Изпълнителна агенция „Проучване и поддържане на река Дунав“ – второстепенен разпоредител с бюджет към министъра на транспорта и съобщенията. 
Във връзка с изпълнението на ангажиментите на двете държави и за подготовка на инвестиционните дейности е ползвана техническа помощ от Европейската комисия и съответно е подготвено проектно предложение за кандидатстване за безвъзмездна финансова помощ за изпълнение на капиталовите инвестиции. С оглед на изпълнението на проекта на 29 януари 2024 г. от министрите на транспорта на двете държави е подписано писмо за взаимен ангажимент, одобрено с Решение № 131 на Министерския съвет от 2024 г. за потвърждаване действията на министъра на транспорта и съобщенията, свързани с подписване от името на правителството на Република България на Писмо за взаимен ангажимент между Министерството на транспорта и инфраструктурата на Румъния и Министерството на транспорта и съобщенията на Република България за съвместно кандидатстване по проект FAST Danube 2, (Решение № 131 на Министерския съвет от 2024 г.).
Съвместният проект за подобряване на корабоплаването по р. Дунав - FAST Danube 2, е подготвен в партньорство между Република България и Румъния и е подаден за финансиране по Механизма за свързване на Европа, сектор „Транспорт“ 2021 - 
2027 г., на 30 януари 2024 г. Формулярът за кандидатстване е подаден пред Европейската изпълнителна агенция за климата, инфраструктурата и околната среда, съвместно от българското Министерство на транспорта и съобщенията и румънското Министерство на транспорта и инфраструктурата. Инвестиционният проект е подготвен с финансова подкрепа (техническа помощ) по Механизма за свързване на Европа 2014 – 2020 г.
Координатор по проекта е Речна администрация за Долен Дунав – Галац, Румъния. От българска страна партньор е Изпълнителна агенция „Проучване и поддържане на р. Дунав“, а свързан субект е Министерството на транспорта и съобщенията, с оглед осигуряване на необходимия капацитет за изпълнение на предвидената интервенция от подобен мащаб.

За Решение № 131 на Министерския съвет от 2024 г. е одобрена финансова обосновка със следните параметри:
Очакваната стойност на проекта към този момент е била в размер 230 749 120,00 евро без данък върху добавената стойност (ДДС) (451 306 051 лв. без ДДС). Финансовите ангажименти на българската страна са били предвидени в размер 
112 205 203,00 евро (219 454 302,00 лв.), в т. ч. безвъзмездни средства в размер до 95 374 422,00 евро (186 536 157,00 лв.) 
(до 85%) по Механизма за свързване на Европа, а националното съфинансиране е в размер 16 830 780,00 евро (32 918 145,00 лв.). Тъй като по Механизма за свързване на Европа ДДС не е допустим разход, той е предвиден към националното съфинансиране в пълния му размер - 22 441 041 евро (43 890 860,00 лв.).

Финансовите ангажименти на българската страна по проекта са разпределени по години, както следва:
-  2025 г. – 13 092 066,00 лв. с вкл. ДДС;
-  2026 г. – 39 190 814,00 лв. с вкл. ДДС;
-  2027 г. – 14 835 255,00 лв. с вкл. ДДС;
-  2028 г. –  9 247 716,00 лв. с вкл. ДДС;
-  2029 г. – 443 154,00 лв. с вкл. ДДС.
Необходимите средства за осигуряване изпълнението на проекта са разчетени в хода на бюджетната процедура за периода 2025-2028 г., като са включени в приложение № 9б „Прогноза за другите сметки за средства от Европейския съюз и средства по други международни програми и договори, за които се прилага режимът на сметките за средства от Европейския съюз“.
На 16 юли 2024 г. Европейската комисия одобрява проекта за изпълнение по Механизма за свързване на Европа и е подписано Споразумение за предоставяне на безвъзмездна финансова помощ № Ares(2024)7212701 от 10 октомври 2024 г. между Европейската изпълнителна агенция за климата, инфраструктурата и околната среда, от една страна, и Речна администрация за Долен Дунав – Галац (Румъния) и Изпълнителна агенция „Проучване и поддържане на р. Дунав“, от друга страна (Споразумение за предоставяне на безвъзмездна финансова помощ № Ares(2024)7212701 от 10 октомври 2024 г.). Одобреното финансиране на проекта е в размер 229,999,786,00 евро без ДДС. Предвижда се финансовите ангажименти на българската страна да са в размер 111 831 421,00 евро, в т. ч. безвъзмездни средства в размер до 95 056 707,85 евро (до 85%). Финансовите ангажименти на страните по проекта са разпределени съобразно участъците от р. Дунав, за които отговарят, и напълно се покриват от средствата във финансовата обосновка към Решение № 131 на Министерския съвет от 2024 г. В началото на месец октомври министърът на околната среда и водите издава решение по Оценка на въздействието върху околната среда (ОВОС) № 2-2 от 2025 г., с което одобрява осъществяването на инвестиционно предложение за „Подобряване на условията за корабоплаване в общия българо-румънски участък на река Дунав“ – Fast Danube – за българския участък от река Дунав, по Сценарий 1, с възложител Изпълнителна агенция „Проучване и поддържане на река Дунав“. Постановено е и Решение № 190 от 2 октомври 2024 г. на министъра на околната среда и водите за допускане на предварително изпълнение на Решение по ОВОС № 2-2 от 2024 г. на министъра на околната среда и водите за инвестиционното предложение.
По отношение на разпределението на предложените дейности като част от проекта румънската страна е координатор по проекта и има водеща роля при съвместно възлагане на три обществени поръчки: мониторинг на околната среда, проектиране и строителство, както и упражняване на строителен надзор.
Всеки от партньорите по проекта самостоятелно ще възложи изпълнението на мерките за публичност и финансов одит, за верификация на направените разходи по проекта за всяка от страните, респективно съгласно българското и румънското законодателство.

Предвидените инженерни мерки в общия участък на реката се планира да подобрят условията за корабоплаване и безопасността на трафика, както и свързаността на Дунавския регион с останалата част на Европейския съюз по отношение на транспортна инфраструктура, системи и свободно движение на товари и хора по „основната“ Трансевропейска транспортна мрежа.
На заседание на 23 април 2025 г. Министерският съвет прие Решение за одобряване на проект на Споразумение между Изпълнителна агенция „Проучване и поддържане на р. Дунав“, Република България, и Речна администрация за Долен Дунав – Галац, Румъния, за съвместно възлагане на обществени поръчки по проект „Подобряване на условията за корабоплаване в общия българо-румънски участък на р. Дунав – FAST Danube 2” като основа за водене на преговори и за даване на съгласие за временното му прилагане.
На 24 април 2025 г. Споразумението е подписано от изпълнителния директор на Изпълнителна агенция „Проучване и поддържане на река Дунав“, Република България, и генералния мениджър на Речна администрация за Долен Дунав – Галац, Румъния, с което се постави правна основа за съвместното възлагане на обществени поръчки по проект „Подобряване на условията за корабоплаване в общия българо-румънски участък на р. Дунав - FAST Danube 2”.
Споразумението подлежи на ратифициране на основание чл. 85, ал. 1, т. 4 и 7 от Конституцията на Република България, тъй като:
1. съдържа финансови задължения за Република България: в споразумението е предвидено, че проектът FAST DANUBE 2 се финансира и изпълнява при условията на Споразумението за предоставяне на безвъзмездна финансова помощ № ARES (2024)7212701 от 10 октомври 2024 г., в което се съдържат финансовите ангажименти на българската страна по проекта;
2. се отнася до действието на закона – предвидено е съвместното възлагане на обществените поръчки да се извърши съгласно румънското законодателство.
Ратифицирането на споразумението не налага изменения в действащото в страната законодателство.
Споразумението не съдържа разпоредби, противоречащи на законодателството на Република България.

МИНИСТЪР-ПРЕДСЕДАТЕЛ: